ระเบียบคณะกรรมการกองทุนสงเคราะห์ลูกจ้างว่าด้วยการรับเงิน การจ่ายเงิน และการเก็บรักษาเงินกองทุนสงเคราะห์ลูกจ้าง (ฉบับที่ 2) พ.ศ. 2546

ระเบียบคณะกรรมการกองทุนสงเคราะห์ลูกจ้าง
ระเบียบคณะกรรมการกองทุนสงเคราะห์ลูกจ้าง
ว่าด้วยการรับเงิน การจ่ายเงิน และการเก็บรักษาเงิน
กองทุนสงเคราะห์ลูกจ้าง (ฉบับที่ ๒)
พ.ศ. ๒๕๔๖
 

โดยที่เป็นการสมควรแก้ไขเพิ่มเติมระเบียบคณะกรรมการกองทุนสงเคราะห์ลูกจ้าง
ว่าด้วยการรับเงิน การจ่ายเงิน และการเก็บรักษาเงินกองทุนสงเคราะห์ลูกจ้าง พ.ศ. ๒๕๔๒
เพื่อให้การบริหารกองทุนสงเคราะห์ลูกจ้างเป็นไปด้วยความคล่องตัว มีประสิทธิภาพ
และเอื้ออำนวยประโยชน์ต่อการดำเนินงานกองทุนสงเคราะห์ลูกจ้าง

อาศัยอำนาจตามความในมาตรา ๑๒๙
วรรคสาม (๓) แห่งพระราชบัญญัติคุ้มครองแรงงาน พ.ศ. ๒๕๔๑ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๔๘ และมาตรา ๕๐
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย คณะกรรมการกองทุนสงเคราะห์ลูกจ้างโดยความเห็นชอบของรัฐมนตรีว่าการกระทรวงแรงงาน
จึงวางระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบคณะกรรมการกองทุนสงเคราะห์ลูกจ้างว่าด้วยการรับเงิน
การจ่ายเงิน และการเก็บรักษาเงินกองทุนสงเคราะห์ลูกจ้าง (ฉบับที่ ๒) พ.ศ. ๒๕๔๖

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษา
เป็นต้นไป

ข้อ ๓ ให้เพิ่มความต่อไปนี้ เป็นข้อ ๓๐
แห่งระเบียบคณะกรรมการกองทุนสงเคราะห์ลูกจ้าง ว่าด้วยการรับเงิน การจ่ายเงิน
และการเก็บรักษาเงินกองทุนสงเคราะห์ลูกจ้าง พ.ศ. ๒๕๔๒
ข้อ ๓๐ นายจ้างรายใดเป็นบุคคลล้มละลาย
หรือได้จดทะเบียนเลิกกิจการหรือมิได้ประกอบกิจการโดยมิได้จดทะเบียนเลิกกิจการ
หรือถูกถอนทะเบียนการประกอบกิจการและไม่อยู่ในฐานะที่จะชำระหนี้ได้
หรือในกรณีหนี้นั้นขาดอายุความในการใช้สิทธิเรียกร้อง
ให้จำหน่ายออกจากบัญชีเป็นหนี้สูญ โดยให้กรมสวัสดิการและคุ้มครองแรงงานขออนุมัติจากคณะกรรมการและขอทำความตกลงกับกระทรวงการคลังเป็นรายๆ
ไป


ประกาศ ณ วันที่ ๑๐ มกราคม พ.ศ. ๒๕๔๖
อภัย จันทนจุลกะ
ปลัดกระทรวงแรงงาน
ประธานกรรมการกองทุนสงเคราะห์ลูกจ้าง


































มณฑาทิพย์/พิมพ์
๒๔ เมษายน ๒๕๔๖
สุมลรัตน์/อรรถชัย แก้ไข
๒๕ เมษายน ๒๕๔๖

[๑]
ราชกิจจานุเบกษา เล่ม ๑๒๐/ตอนพิเศษ ๕ ง/หน้า ๔๒/๑๔ มกราคม ๒๕๔๖